Sajid Javid
Sajid Javid er en britisk konservativ politiker. Han blev første gang valgt til Underhuset i Det Britiske Parlament i 2010 og har i sin politiske karriere beklædt en række forskellige ministerposter under premierministrene David Cameron, Theresa May og Boris Johnson. Han har bl.a. været indenrigsminister fra 2018-19, finansminister 2019-20 og senest sundhedsminister fra 2021-22.
Da han i 2020 trak sig fra posten som finansminister, skyldtes det at han ikke ville imødekomme en ordre fra Boris Johnson om at afskedige nogle af sine politiske rådgivere. Den 5. juli 2022 trak han sig helt fra Boris Johnsons regering. Sajid Javid blev ikke udnævnt til en ministerpost i den regering, Liz Truss dannede efter hun afløste Boris Johnson som premierminister den 5. september 2022.
Sajid Javid kommer fra en pakistansk-britisk familie og har en uddannelse i politik og økonomi fra universitetet i Exeter.
Javid var et fremtrædende medlem af Britain Stronger in Europe, som førte kampagne for at Storbritannien skulle forblive i EU ved folkeafstemningen om Brexit i 2016. Han forsøgte at blive valgt til sit partis nye leder, da Theresa May blev tvunget ud i 2019, men tabte til Boris Johnson. Han stillede også op til formandsvalget efter Boris Johnson trak sig i sommeren 2022 men blev sorteret fra i de første afstemningsrunder.